Ds. Daniël Petrus Ackerman (distrik Richmond, Kaapkolonie, 14 April 1849 – Die Strand, Kaapland, Suid-Afrika, 1 Augustus 1916) was predikant in die Nederduitsch Hervormde en Nederduitse Gereformeerde Kerk. Ds. Ackerman was die jongste kind van Marthinus Casper Ackerman en sy vrou, Jacomina Louisa Lubbe. Hy het in 1866 vir sy voorbereidende opleiding na die Paarl vertrek en nadat hy die vereiste teologiese kursus van vier jaar aan die Stellenbosse Kweekskool deurloop het, is hy op 7 November 1872 saam met prop. S.J. du Toit (die vader van Totius en broer van ds. C.W. du Toit) en nog twee kandidate tot die bediening in die NG Kerk toegelaat. Ná sy legitimering het hy 'n tydjie in die Paarl vertoef, waarna hy 'n beroep as hulpprediker en sendeling na die NG gemeente Richmond in die Karoo ontvang het. Op 19 April 1874 is hy aldaar georden. By gebrek aan 'n onderwyser vir die sendingskool moes hy voorlopig dié werk ook waarneem.